TRT มั่นใจปี 62 พลิกกำไร หลังตุนแบ็กล็อก 1.7 พันลบ.-เดินหน้าประมูลงานกว่า 1.3 หมื่นลบ.
TRT มั่นใจปี 62 พลิกกำไร หลังตุนแบ็กล็อก 1.7 พันลบ.-เดินหน้าประมูลงานกว่า 1.3 หมื่นลบ.
15 มี.ค. 2562

นายสัมพันธ์ วงษ์ปาน กรรมการผู้จัดการ บริษัท ถิรไทย จำกัด (มหาชน) หรือ TRT เปิดเผยว่า บริษัทคาดผลประกอบการในปี 2562 จะกลับมามีกำไรได้ จากปีก่อนที่มีผลขาดทุน 30.76 ล้านบาท โดยบริษัทมีจุดคุ้มทุนที่ระดับรายได้ 2,500 ล้านบาท ขณะที่คาดว่าจะมีอัตรากำไรขั้นต้นไม่ต่ำกว่า 20% โดยจะเน้นการบริหารจัดการต้นทุนที่ดี
พร้อมกันนี้ บริษัทตั้งเป้ารายได้ที่ 3,100 ล้านบาท เพิ่มขึ้นจากปีก่อนที่มีรายได้ 2,636.62 ล้านบาท โดยปัจจุบันบริษัทตุนงานในมือ (Backlog) ราว 1,748 ล้านบาท ซึ่งจะรับรู้เข้ามาเป็นรายได้ในปีนี้ราว 1,257 ล้านบาท ส่วนที่เหลือจะไปรับรู้รายได้ในปี 63
ขณะที่บริษัทอยู่ในระหว่างประมูลงานใหม่ 13,031 ล้านบาท ได้แก่ งานของการไฟฟ้านครหลวง 2,600 ล้านบาท, การไฟฟ้าส่วนภูมิภาค 2,700 ล้านบาท และการไฟฟ้าฝ่ายผลิตแห่งประเทศไทย 1,300 ล้านบาท รวมทั้งงานของหน่วยงานและองค์กรอื่นๆ อีก 3,281 ล้านบาท และงานต่างประเทศ อีก 1,450 ล้านบาท โดยบริษัทคาดหวังที่จะได้รับงาน 20-25% ของมูลค่างานทั้งหมดที่เข้าประมูล
นายสัมพันธ์ กล่าวอีกว่า บริษัทคาดการณ์ว่าความต้องการหม้อแปลงไฟฟ้าในปี 62 โดยรวมยังคงปรับตัวดีขึ้นอย่างต่อเนื่อง จากการใช้งบประมาณของภาครัฐกลับเข้าสู่ภาวะปกติ และภาคเอกชนมีความต้องการมากขึ้น เนื่องจากการลงทุนของภาครัฐด้านโครงการโครงสร้างพื้นฐาน และบริษัทได้เพิ่มผลิตภัณฑ์ใหม่เข้าสู่ตลาด ที่เรียกว่าหม้อแปลง Unit Substation เพื่อตอบสนองนโยบายในการนำสายไฟฟ้าลงใต้ดินของการไฟฟ้านครหลวง และการไฟฟ้าส่วนภูมิภาคตามต่างจังหวัด
“เราคาดว่าการแข่งขันด้านราคาในปี 62 ยังคงอยู่ในระดับกลางถึงสูง แต่อย่างไรก็ตามบริษัทจะเข้าไปเน้นสินค้าที่มีการออกแบบด้านวิศวกรรมที่การแข่งขันไม่สูงทั้งในและต่างประเทศ เพื่อเพิ่มโอกาสการทำกำไรเพื่อที่จะรักษาอัตรากำไรขั้นต้นให้อยู่ในระดับไม่ต่ำกว่า 20% และสามารถกลับมามีกำไรได้” นายสัมพันธ์ กล่าว